Sivert A. Farstad

Sivert Andreas Farstad (født 4. juli 1931 i Hustad, død 28. oktober 2011 i Oslo) var en norsk kontreadmiral og hoffsjef.

 Sjømilitær karriere 
Farstad gikk ut av gymnaset i 1951. Han fullførte i 1955 Sjøkrigsskolen og tok i 1968 Sjøforsvarets Stabsskole.Hvem er Hvem? 1984, Oslo: Kunnskapsforlaget, 1984, s. 128.

Tjenesten i Sjøforsvaret startet på undervannsbåter og jagere. Fra 1961 til 1965 var han skipssjef på undervannsbåt. Deretter var han ved Sjøforsvarskommando Nord-Norge fra 1965 til 1967 etterfulgt av tjeneste ved hovedkvarteret for Supreme Allied Commander Atlantic (SACLANT) i Norfolk i Virginia i USA. Ved hjemkomst til Norge ble Farstad utnevnt til sjef for 1. undervannsbåtskavdron ved Haakonsvern i Bergen, en stilling han hadde fra 1972 til 1974. Deretter var han til 1977 i Kiel i Tyskland under utviklingen av nye undervannsbåter i Ula-klassen.«ULA-ubåtenes far», Aftenposten, 4. juli 1987, s. 10. Farstad gikk i 1978 ved Forsvarets høgskole. Farstad var fra 1978 til 1981 undervannsbåtinspektør, fra 1981 til 1983 stabssjef for Forsvarskommando Nord-Norge og fra 1983 sjef for Operasjonsstaben i Forsvarets Overkommando. Han ble forfremmet til kommandør II i 1978, kommandør I i 1981 og kontreadmiral i 1983. I 1987 ble han stasjonert ved NATO i Brussel.Aftenposten, morgen, 26. januar 1987, s. 12. Han ble pensjonert fra Forsvaret i 1990.

 Hoffsjef 
Etter en periode hos firmaet Bertel O. Steen, ble Farstad i 1993 utnevnt til hoffsjef ved Det kongelige hoff i Oslo.Aftenposten, 21. oktober 1993, s. 14. Han var hoffets leder til 1996, da han ble gitt avskjed i nåde.Aftenposten, 9. oktober 1996, s. 10.

 Utmerkelser 
Farstad var kommandør med stjerne av St. Olavs Orden og kommandør av Den Kongelige Norske Fortjenstorden.Aftenposten, 4. juli 2011, s. 11.

 Referanser 

Kategori:Norske kontreadmiraler
Kategori:Norske embets- og tjenestemenn
Kategori:Kommandører med stjerne av St. Olavs Orden
Kategori:Den Kongelige Norske Fortjenstorden
Kategori:Personer fra Fræna kommune
Kategori:Personer tilknyttet Det kongelige hoff
Kategori:Fødsler i 1931
Kategori:Dødsfall i 2011
Kategori:Artikler i sjøfart-prosjektet